*A zsidók ezt mondták neki: „Most már tudjuk, hogy ördög van benned. Ábrahám meghalt, a próféták is meghaltak, te pedig azt mondod: Ha valaki megtartja az én igémet, az nem ízleli meg a halált soha.* (Jn 8,52)

Nemcsak a zsidó hallgatók, de ma is sok ember számára elképzelhetetlen, hihetetlen az, hogy: „*nem ízleli meg a halált soha.”* A mondatból látszik, hogy sem a hallgatók, de mi, ma élő emberek sem tapasztaltuk meg ezt eddig. Ezzel elérkeztünk az egyik legfontosabb kérdéshez: a tapasztalataidnak hiszel vagy Jézus kijelentésének?

Nem lehet kikerülni ezt a kérdést. Ahogy reagálsz, azzal megmutatod melyik oldalon vagy. Ha ragaszkodsz a tapasztalatokhoz, az azt jelenti: te, vagy az általad elismert valaki, vagy valami a hitelesség mércéje. Így megnézve talán nem is annyira meggyőzően jó ez a választás, hisz azért mindannyian többé-kevésbé elismerjük tudásunk végességét vagy esetleges hiányosságait.

Jézus, Isten Fia kijelentése megáll örökre és Ő soha nem téved. Méltó arra, hogy higgy Neki! Személye a garancia a megvalósulásra. Aki megtartja Igéit, él. Higgy Benne! *Vadon Gyula*